Але ўжо да XV стагоддзя Дзятлава страчвае сваё ваеннае значэнне. Вялікае Княства Літоўскае стала магутнай дзяржавай, “ад мора да мора”. Застава апынулася амаль у цэнтры, ды і сталіца была перанесена з Наваградка ў Вільню. І ў 1498 годзе вялікі князь Аляксандр падараваў двор Здзечоло свайму гетману найвышэйшаму князю Канстанціну Іванавічу Астрожскаму з правам заснаваць тут мястэчка. Гэта быў багаты падарунак, бо менавіта ў ХIV стагоддзі на Беларусі пачалі бурна развівацца мястэчкі, як цэнтры рамяства і гандлю. Так, напрыклад, у ХV – ХVI стагоддзях на тэрыторыі ВКЛ было больш за 200 мястэчкаў, з іх каля 70 ў Панямонні. Яны давалі добры прыбытак у казну свайго ўладара.